De tuneus pleins le oile cler, 
La lie fetes mesurer, 
Des autres tuneus autretel! 
Si taunt i ad en dimi pleins 
De lie cum ad en les tuneus pleins, 
Dunc sachez ben en verité 
Ke li oile ad esté emblé; 
Si en demis pleins plus lie ne ad 
Ke a cel oile cler afferad 
Ke en meimes les tuneus esteit, 
Dunc ad li bacheler tut dreit.” 
Issi fu feit saunz nul respit 
Cum li philosofes out dist; 
Par taunt fu cunu la boidie 
De le riche home e la felunie. 
Li bacheler ren ne perdi, 
Mes liez e joius s'en parti." 
^ Mut se est li fiz esmerveilé 
Ke en riche gent ad desleauté, 
Ke mester ne unt de tricher 
Ne lur almes a encumbrer, 
Requert sun pere ke il li die 
De riche genz plus de boidie. 
Dunc cunte il de un marchaunt 
Ke par la cité vint passaunt. 
E[n] un sac porta mil besaunz; 
Mut fui riche li marchaunt. 
Un serpent de or [i] esteit 
Ke le oilz de jagunce aveit. 
Cel sac si chet e cil s'en va, 
Un povres hume le truva. 
Tost puis vint le bedel criaunt 
E si vet aver demaundant 
E si dist ke cil ke li rendereit 
Cent besaunz en avereit. 
Kaunt li trovur co entend, 
Dist a sa femme simplement: 
„Rendum cest aver a bon gré, 
Si purum aver saunz peché 
De memes le aver cent besaunz! 
Assez avum tut dis en taunz.” 
Icele respunt: „ll ne les perdist, 
Pur quei Deus tenser les vousist. 
Kaunt Deus vus ad enveé, 
Gardum le, si le sachum gré." 
Mes nepurquant, ke ke ele dit, 
Ne lessa pas ke il ne rendit, 
Puis demaunda le cuvenaunt 
Ke li bedeus ala criaunt. 
Li marchaunt ert plein de veidie, 
Dist ke il ne lui rendreit mie, 
Kaunt tut sun aver ne rendeit, 
Kar deus serpens de or i aveit. 
Li povres hume assez jura 
Ke taunt e nient plus truva. 
Li riches humes de la cité 
Tuz vindrent encuntre li parler 
N:o 4. 
E si tenent od li marchaunt, 
Kar riches ert e tut manaunt. 
Devant la justice se alerent 
E li povres hume i amenerent. 
Kaunt il i vint, tut dis jura 
Ke il out rendu kaunt ke il truva. 
Le philosofe ad maundé dun, 
Aïe a bosoin[u]s' out nun, 
Puis requert mut bonement 
Ke il en die le jugement. 
Bien ad granté co ke il requist 
Li philosofes e lui dist: 
„Cil riches hum ad bon semblant, 
Bien semble de estre veir disaunt. 
Ne quid pas ke il demaundereit 
Chose ki il perdu ne aveit. 
De autre part, ce me est avis, 
Leus hume est icest cheitifs, 
Kar si il fust hume maufesaunt, 
Il ne ust rendu taunt ne quant, 
Einz le ust trestut retenu, 
Un sul besaunt ne ust rendu. 
Assiez semble ben verité 
Ce ke le un e le autre ad cunte. 
Justice, cest aver pernez 
E a cest povres hum rendez 
Les cent besaunz ke l'em li promist, 
Pur quei il le aver rendre vousist. 
Le aver gardez, ke co est dreit, 
Deke aucun venge a ki il seit. 
Cil riches home i ad mespris, 
Kar il demaunde, co me est avis, 
Un sac u enz out deus serpens: 
Nus ne trovum ke un ci dedens." 
Justice e tuz cumunement 
Loent assez le jugement. 
Li riches hum kaunt ce oi, 
il jure par Deu e sa merci 
Ke icel sac le suen esteit; 
Ke plus i out pur ce diseit 
Ke il a lui ne vout doner 
Besaunt, si il puisse, ne nul dener; 
Mes la justice nequedent 
Bien se cuntint au jugement. 
Beau fiz, gard ke ne prengez mie 
Hume estraunge en ta cumpainie! 
Si il od tei errer voderat 
E il tun chemin enquerat, 
Les graunz chemins errez tut dis, 
Entur tei suvent turnez tun vis! 
Ja dis errou(v)e deverz Saunz 
En cumpainie de marchaunz. 
Un[e] ewe nus covint passer 
U par le punt u par nager. 
Un paisaunt oud nus alout 
Ke les chemins asiez ben sout. 
